b'\n_START_ARTICLE_\nGorska sinica\n_START_SECTION_\nTelesne zna\xc4\x8dilnosti\n_START_PARAGRAPH_\nGorska sinica je velikosti od 11\xe2\x80\x9312\xc2\xa0cm z razponom peruti od  17\xe2\x80\x9318\xc2\xa0cm in okvirno te\xc5\xbeo 9-11 g. V marsi\xc4\x8dem je podobna mo\xc4\x8dvirski sinici, le da ima nekoliko bolj motno \xc4\x8drno kapo in ve\xc4\x8d \xc4\x8drnine na podbradku._NEWLINE_Podobna je tudi \xc5\xbealobni sinici.\n_START_SECTION_\nGnezdenje\n_START_PARAGRAPH_\nGnezdi v drevesnih duplih, ki pa si jih sama izdolbe in zaradi tega potrebuje trohne\xc4\x8da drevesna debla, ki so dovolj mehka da lahko duplo izdolbe. Samica vali samo enkrat, v \xc4\x8dasu od meseca aprila do maja, znese pa okoli 6-9 jajc v 13-15 dneh. Mladi\xc4\x8di so gnezdomci in valjenci, poletijo pa po 17-19 dneh.\n_START_SECTION_\n\xc5\xbdivljenjski prostor in navade\n_START_PARAGRAPH_\nHabitat gorske sinice zajema pove\xc4\x8dini le centralno in vzhodno Evropo, medtem ko je v ostalih predelih redkost. Na Iberskem polotoku, \xc5\xa0kotskem, Irskem in v jugozahodni Franciji je ni mo\xc4\x8d najti. Populacijo v Evropi ocenjujejo na 4-6 milijonov gnezditvenih parov. Gorska sinica je prebivalka me\xc5\xa1anih in iglastih gozdov v sredogorjih in gorovjih, ponekod tudi vrbovja in brezja v mo\xc4\x8dvirnatih predelih. Na splo\xc5\xa1no velja, da se gorska sinica pojavlja na vi\xc5\xa1jih nadmorskih vi\xc5\xa1inah kot mo\xc4\x8dvirska._NEWLINE_V Sloveniji se sklenjeno pojavlja od Julijskih Alp do Pohorja. Tudi drugi je vezana na vi\xc5\xa1je predele, denimo v Trnovskem gozdu in na Sne\xc5\xbeniku._NEWLINE_Klici gorske sinice so globoki in nosljavi dze-dze-dze, v nasprotju s klici mo\xc4\x8dvirske sinice pi\xc4\x8du; po tem jih torej zlahka lo\xc4\x8dimo med seboj. Mladostni osebki se pozimi zelo redko pridru\xc5\xbeijo me\xc5\xa1anim sini\xc4\x8djim jatam. Aktivna je samo podnevi.\n_START_SECTION_\nPrehrana\n_START_PARAGRAPH_\nTako kot mo\xc4\x8dvirska sinica se tudi gorska sinica v gnezditvenem obdobju prehranjuje z \xc5\xbeu\xc5\xbeelkami, v ostalem \xc4\x8dasu pa s semeni, jagodami in orehi in si tudi naredi zaloge hrane. Ob krmilnicah ni pogosta.'